แห่ประมูลบังคับคดียอดขายพุ่ง18.60%
มั่นใจเศรษฐกิจฟื้น แห่ประมูลซื้อทรัพย์บังคับคดี ดันยอดขายกว่า 6.1 หมื่นล้าน เดินหน้าจัดมหกรรมขายทอดตลาด
24 ต.ค. 2561

มั่นใจเศรษฐกิจฟื้น แห่ประมูลซื้อทรัพย์บังคับคดี ดันยอดขายกว่า 6.1 หมื่นล้าน เดินหน้าจัดมหกรรมขายทอดตลาด
น.ส.รื่นวดี สุวรรณมงคล อธิบดีกรมบังคับคดี เปิดเผยผลการดำเนินงานในปีงบประมาณ 2561 สามารถขายทอดตลาดได้ 61,048 ล้านบาท เพิ่มขึ้นจากปีก่อน 51,477 ล้านบาท หรือเพิ่มขึ้น 18.60% รวมทั้งราคาสูงกว่าราคาประเมิน 10-20% สะท้อนว่าประชาชนและนักลงทุนมีความเชื่อมั่นเศรษฐกิจ ที่ตัดสินใจซื้อสินทรัพย์ทั้งเพื่อการลงทุน หรือใช้เป็นที่อยู่อาศัย
ทั้งนี้ พบว่าการประมูลซื้อสินทรัพย์เพิ่มขึ้นทุกภาค โดยภาคใต้ผลักดันทรัพย์ได้ 22,076 ล้านบาท เพิ่ม 38.78% ตะวันออกเฉียงเหนือ 23,504 ล้านบาท เพิ่ม 28.92% ตะวันออก 12,202 ล้านบาท เพิ่ม 14.39% และ ภาคเหนือ 11,740 ล้านบาท เพิ่มขึ้น 10.84%
สำหรับในพื้นที่ระเบียงเศรษฐกิจภาคตะวันออก 3 จังหวัด (ฉะเชิงเทรา ระยอง ชลบุรี) สามารถผลักดันทรัพย์ได้เพิ่มจาก 8,802 ล้านบาท เป็น 10,129 ล้านบาท เพิ่มขึ้น 15.86% ส่วนจังหวัดเศรษฐกิจพิเศษสามารถผลักดันทรัพย์เพิ่มจาก 3,988 ล้านบาท เป็น 5,563 ล้านบาท หรือเพิ่มขึ้น 44.13%
"ในปีนี้กรมบังคับคดียังคงจัดมหกรรมขายทอดตลาดในพื้นที่ต่างๆ และจัดการประมูลในวันเสาร์ เพื่ออำนวยความสะดวกให้กับผู้ที่สนใจประมูลซื้อทรัพย์" น.ส. รื่นวดี กล่าว